Date: 1507
Language: saksa
Document type: Kaupungit, Kirjeet

Unse fruntwillige denste unde willigen wolgefallen tovoren. Edele unde gestrenge, lieve her hovetman [guns]tige unde [gude] frunt. Wy geven jwer strengicheit clagende tho irkennende, dat [vorgan]gen sondage nha Johannis et Pauli apostolorum jungest vorschenen jwer strengicheit unde des rikes tho Szweden uthligger thor seewart hebben up unser stadt haven unde strome enem Camper manne ut der ansze syn schip myt gude unde mannen affhendich gemaket unde van unsen strom genamen, doch sunder rede unde recht, unde unensecht, dat w[y] to jwer strengicheit und der erbaren kronen to Sweden nicht vorsheen hadden, als wy mit jw nicht anders weten sunder gunst unde fruntscup. So sick dessulven jwer str. uthliggere horen lethen, uns darumme dorch Hans Elzeben besant in nhamen unde van wegen dersulven uth[ligere] uns werffende anbringende, dat se uth fruntschupp unde lieve uppe unszen strom gesat hadden ere schepe, nottrofft to kopende, so se deden, unde ock vmme de schepe, aff unde ankomende, tho brefende, dan al.. ere vigende to beschedigende, des wy szo geloveden, doch anders befunden, des wy nicht to den uthligeren vorshen hadden, sunder truve fruntscop. Is doch dar baven unbehorlick de Camper man uth der ansze van vnszer stadt strom genamen, unde dat schip mit walt van dar gevort. Umme sulkeme de schipper myt synen schepes redere unde frunde in bitterheit eres geleden scaden togetreden, den hovetman jwer str. schepes Ingell Lorssz myt Hans Elzebet unde Jacob Rover hebben behardet in unszer stadt unde vast angeholden, betthe de schipper syn genamen vnde vorvorde schip frii, ungeschediget in gudere unde mannen wedder under syne vothe kricht. Hebben gedachten Ingel Lorssz, Hans Elzebet unde Jakob Rover umme to stillende den schipper myt sinen anhangeden frunden alsze kleger mothwilliges ripes wolbedachtes synnes mytsampt by eren truwen unde eren helsszen gelavet unde fast togesacht, deme schipper ergnant syn schipp vnder syne hant wedder to bringen sunder jenigerleye beshedinge unde feyel, darto ock hebben deme schipper unde synen frunden gesath alle ere gudere, sculde, de se im unszer stadt vorkeren vnde ummeslan, unde ock vorwilkoret by eren halsze nicht van Revall to wykende, sunder de schipper hebbe syn schip wedder, vnde dat sy mit syneme willen. Darvor hefft ock gelavet de erszame Herman Scroder, borgermester tho Wyborg, mede vor sick vnde de hovetlude vorbenant, [nicht] van Revall to schedende, sunder dat schip sy wedder gekamen by den schipper. Eddele vnde gestrenge here, is dervegen vnsze gar fruntlike bede, jw gestrenheit dat will mit deme flitigesten vorweszen unde scaffen, dat de arme unsculdige Camper man vnde schipper moge syn schip wedder in unsze havene krigen, ok dat mede to betrachtende, dat wy unde de gemene hanszestedere der kronen to Sweden in gunste togeneget syn etc., szo dat jwer strengicheit alles bewust, wol erkent hefft, umme guder .. fruntliker naberscop sick nicht to entslande, oc unfrede lettendes mochte vorhot bliven, vnde dat beste vor vns tho wetende den wy .. alles guden to jwer strengicheit vnde der erbaren kronen to Sweden hebben .. tovorsicht vnde vordenen dat gants willich .. Jw str.. Gade gelukfarich to entholden lange sunt. Geven under unser stadt secrete anno 1507. Begheren des jwer str. fruntliken tovorlatige antwordt by jegenwardigen, wes wyr unszer gruntliker bede mogen gneten.